Nyheter

Kontrollørene fra Skatt Midt-Norge fikk en overraskende velkomst da de nylig skulle kontrollere et spisested i Ålesund. Hele betjeningen stakk fra stedet.

Stikkontroller

De siste ukene har skatteetaten gjennomført stikkontroller på åtte spisesteder i Ålesund og omegn. Resultatet så langt er overraskende positivt, forteller underdirektør Bjørn Ottar Lervik i Skatt Midt-Norge.

Kontrollene gjennomføres ved at kontrollørene anonymt handler en dag. Den neste dagen sjekker de om kjøpet er registrert. På forhånd er det varslet bokettersyn.

- Bare ett av serveringsstedene hadde ikke registrert våre kjøp. Om resultatet er like positivt etter at det er gravd dypere i regnskapene vil vise seg om noen måneder, sier Lervik.

Det vil nok graves ekstra dypt i regnskapet til det tidligere nevnte spisestedet i Ålesund, som skatteetaten nå har notert som meget mistenkelig.

Stakk av

Da kontrollørene kom til stedet gikk de bort til kassen og legitimerte seg, og spurte om å få snakke med den ansvarlige.

- En av de to som var på jobb skjønte tidlig at vi var myndighetspersoner, og forsvant fort. Da vi fortalte at vi var fra skatteetaten forsvant den andre også, forteller Lervik.

Skatteetatens folk var dermed alene igjen med gjestene.

- Vi måtte etter en stund fortelle gjestene hva som hadde skjedd. Noen av dem var turister, og vi forklarte at de bare kunne gå uten å betale for seg. Det kom også nye gjester til stedet, men vi måtte fortelle at det var stengt, sier Lervik.

- Dere vurderte ikke å lage mat også?

- Nei, men vi spøkte en del med det. Vi har opplevd mange ganger at en og annen forsvinner ut en bakdør når vi kommer på besøk, men at alle blir borte har vi ikke opplevd før.

Etter en stund klarte kontrollørene å få kontakt med eieren. Han befant seg i utlandet, men fikk til slutt en ny person på jobb som kunne hjelpe kontrollørene med å utføre sin jobb. Da hadde spisestedet vært uten betjening i 45 minutter.

Les også: Slik unndrar de skatt

Mye svart

Underdirektør Lervik forteller om en bransje med mye svart omsetning, særlig hos de selvstendige serveringsstedene.

- Basert på dypere kontroller tror vi at halvparten at omsetningen i denne bransjen er svart dersom vi holder kjedene utenom.

Skattemyndighetene har hatt intensive kontroller over hele landet de 2-3 siste årene i håp om at dette skal påvirke i riktig retning, men det er få positive signaler så langt, forteller Lervik.

Les også: - Vi lurer ingen

Les også: Lurer unna 100 millioner